Drankwinkeleienaar skiet rower met dié se wapen doodArgieffoto: Kent Williamson Een beweerde rower is doodgeskiet en twee ander in hegtenis geneem nadat hulle ŉ bottelstoor in Bloemfontein beroof het. Kol. Thandi Mbambo, woordvoerder van die polisie, het gesê die voorval het Saterdagaand plaasgevind. “Vier mans het die winkel in Hangerstraat teen 20:20 binnegegaan en op almal geskree om op die grond te gaan lê,” het Mbambo verduidelik. Volgens Mbambo het een man ŉ wapen gehad en die ander ŉ mes. “Hulle het die Chinese eienaar deursoek en sy selfoon en ŉ onbekende hoeveelheid kontant gevat. Iemand het die polisie in kennis gestel van die rooftog en die verdagtes het probeer weghardloop toe die polisie by die toneel opdaag,” het Mbambo gesê. Volgens Mbambo het die eienaar van die winkel na bewering agter die verdagtes aangehardloop en in die een wat die wapen gehad het vasgehardloop. “’n Struweling het plaasgevind en die verdagte het die wapen laat val. Die eienaar het dit na bewering opgetel en skote afgevuur,” het Mbambo gesê. Twee verdagtes, 25 en 26 jaar oud is in hegtenis geneem en daar is beslag gelê op die wapen waarvan die reeksnommer afgevyl is. ŉ Saak van moord is teen die eienaar aanhangig gemaak.